ហែម ហេង

ហែម ហេង ( កើតថ្ងៃទី៨ ខែវិច្ឆិកា ឆ្នាំ១៩៥១) គឺជាអ្នកការទូតកម្ពុជា ដែលជាឯកអគ្គរាជទូតកម្ពុជា ប្រចាំសហរដ្ឋអាមេរិក ពីឆ្នាំ ២០០៨ ដល់ ២០១៥។ មុន​ពេល​លោក​ចូល​កាន់​តំណែង លោកធ្លាប់​ធ្វើ​ជា​ទីប្រឹក្សារបស់ឯកឧត្ដម ហោ ណាំហុង រដ្ឋមន្ត្រី​ក្រសួង​ការ​បរទេស និង​ធ្លាប់​ធ្វើ​ការ​នៅក្រសួងការបរទេស ។ លោក​មាន​បទពិសោធន៍​ជាង​៣០​ឆ្នាំ​ក្នុង​កិច្ចការ​បរទេស។

ជីវប្រវត្តិ 

ហែម ហេង កើតនៅថ្ងៃទី៨ ខែវិច្ឆិកា ឆ្នាំ១៩៥១ នៅខេត្តកំពង់ចាម។ ជាអ្នកការទូតដែលមានបទពិសោធន៍ជាង៣០ឆ្នាំក្នុងកិច្ចការបរទេស លោកបានសិក្សានៅសាលាកសិកម្មព្រែកលៀប ហើយបានបញ្ចប់ការសិក្សានៅឆ្នាំ១៩៧០។ អាជីពការទូតរបស់គាត់បានចាប់ផ្តើមនៅខែមិថុនា ឆ្នាំ១៩៧៩ បន្ទាប់ពីការផ្តួលរំលំរបបខ្មែរក្រហម នៅពេលដែលលោកបានចូលបម្រើការងារនៅក្រសួងការបរទេស និងសហប្រតិបត្តិការអន្តរជាតិ។ ពីឆ្នាំ១៩៨៣ ដល់ឆ្នាំ១៩៨៥ លោកបានធ្វើការជាប្រធានការិយាល័យនៅក្នុងនាយកដ្ឋានពិធីការរបស់ក្រសួង។ ក្រោយ​ពី​បំពេញ​កាតព្វកិច្ច​នេះ កិច្ចការ​បរទេស​ដំបូង​របស់​លោក​បាន​នាំ​លោក​ទៅ​ទីក្រុង​ហាណូយ ប្រទេស​វៀតណាម ដែល​លោក​បាន​បម្រើការ​ជា​លេខា​ទីពីរ​នៅ​ស្ថានទូត​កម្ពុជា។ 

លោកត្រូវបានតែងតាំងជាអនុប្រធាននាយកដ្ឋានសហប្រតិបត្តិការសេដ្ឋកិច្ចក្នុងឆ្នាំ១៩៩២ ហើយបានបម្រើការក្នុងតួនាទីនេះអស់រយៈពេល៤ឆ្នាំ។ ក្នុងអំឡុងពេលនេះ លោកបានចូលរៀននៅសាលាភូមិន្ទរដ្ឋបាលរាជធានីភ្នំពេញ ដោយទទួលបានវិញ្ញាបនបត្ររដ្ឋបាលសាធារណៈ (១៩៩៣)។ នៅឆ្នាំ ១៩៩៦ លោកត្រូវបានតែងតាំងជាអគ្គនាយករងនៃអគ្គនាយកដ្ឋានអាស៊ានសម្រាប់ក្រសួងការបរទេស។

នៅឆ្នាំ១៩៩៨ លោកត្រូវបានបញ្ជូនទៅកាន់ប្រទេសឥណ្ឌា ដោយបម្រើការជារដ្ឋមន្ត្រីទីប្រឹក្សានៅស្ថានទូតកម្ពុជា។ ពេលនៅទីក្រុងញូវដេលី គាត់បានចូលរៀននៅបណ្ឌិតសភាច្បាប់អន្តរជាតិ និងការទូតរបស់ប្រទេសឥណ្ឌា ដោយទទួលបានសញ្ញាប័ត្រនៅឆ្នាំ១៩៩៩ ផ្នែកច្បាប់អន្តរជាតិ អង្គការអន្តរជាតិ និងការទូត។ គាត់ក៏បានទទួលអនុបណ្ឌិតផ្នែកវិទ្យាសាស្ត្រនយោបាយពីសាកលវិទ្យាល័យដេលីក្នុងឆ្នាំ២០០១។ ពីឆ្នាំ២០០៤ ដល់ ២០០៦ លោកជានាយកផ្នែកព័ត៌មាន និងឯកសារសម្រាប់ក្រសួងការបរទេស ហើយស្របគ្នានោះ គឺជាទីប្រឹក្សាឧបនាយករដ្ឋមន្ត្រី រហូតដល់ខែតុលា ឆ្នាំ២០០៨ នៅពេលដែលលោកត្រូវបានតែងតាំងជាឯកអគ្គរដ្ឋទូតប្រចាំសហរដ្ឋអាមេរិក។

ជីវិត​ឯកជន 
ហេង និយាយភាសាខ្មែរ អង់គ្លេស និងបារាំង។ គាត់​បាន​រៀប​ការ​ហើយ​មាន​កូន​ប្រុស​បី​នាក់។

ឯកសារយោង 

បុគ្គលនៅរស់